Tarjouspyyntöesimerkki 2.7 – Puitejärjestely EU-kynnysarvon ylittävässä hankinnassa

Väylä- ja yleisten alueiden suunnittelu- ja asiantuntijapalvelut

Tämä tarjouspyyntöesimerkki on kuvassa 1 esitetyn RT-ohjekorttisarjan kortin 2.7 käyttöä tukeva linkitetty dokumentti. Tässä liitteillä täydennettävän tarjouspyyntökirjeen mallissa on esimerkkinä väylä- ja yleisten alueiden suunnittelu- ja asiantuntijapalvelut. Tarjouspyyntömalli yhdessä tarvittavien liiteasiakirjojen kanssa täyttää hankintalaissa tarjouspyynnölle määritellyt sisältövaatimukset. Osa tarjouspyynnössä esitettävistä tiedoista tulee esittää myös hankintailmoituksessa tai mahdollisissa lain mukaisissa asiakirjoissa ja tarjouspyynnön liitteissä. Eri tietojen esittämistä koskevat vaatimukset on kuvattu RT-ohjekorttisarjan tason 2 menettelykohtaisissa korteissa hankintamenettelyittäin.

Tässä tarjouspyyntöesimerkissä käytetään seuraavia tekstityylejä:

Esimerkkiteksti

Kommentit ja ohjeet



Kuva 1 Ohjekorttisarjan rakenne

**Sisällysluettelo**

[1 Hankintayksikkö ja yhteyshenkilö 2](#_Toc469578706)

[2 Hankinnan kohde 2](#_Toc469578707)

[3 Hankintamenettely 3](#_Toc469578708)

[4 Osallistumisvaatimukset 4](#_Toc469578709)

[5 Tarjouksen sisältö ja jättäminen 6](#_Toc469578710)

[6 Tarjousten käsittely 7](#_Toc469578711)

[7 Sopimusehdot 8](#_Toc469578712)

[8 Lisätiedot 10](#_Toc469578713)

[9 Liitteet 10](#_Toc469578714)

Pyydämme tarjoustanne yksilöimättömistä, vuosille 2017 ja 2018 ajoittuvista väylä- ja yleisten alueiden suunnittelu- ja asiantuntijapalveluista tämän tarjouspyynnön ja sen liitteenä olevien asiakirjojen mukaisesti.

Tämän hankintaprosessin perusteella valitaan ne palvelutoimittajat, joiden kanssa solmitaan em. palvelujen tuottamisesta kaksivuotinen sopimus (hankintalain 42 §:ssä tarkoitettu puitejärjestely). Sopimuksen arvioitu alkamisaika on pp.kk.vvvv ja sopimus päättyy pp.kk.vvvv. Sopimukseen sisältyy kaksi optiovuotta (2019 ja 2020).

Puitejärjestelyn ennakoitu arvo ylittää hankintalain 26 §:ssä tarkoitetun EU-kynnysarvon. Hankintamenettelynä puitejärjestelyn perustamiseen käytetään hankintalain 32 §:ssä tarkoitettua avointa menettelyä. Hankintailmoitus on julkaistu HILMA:ssa pp.kk.vvvv.

# Hankintayksikkö ja yhteyshenkilö

Kuntalan tilapalvelukeskus

Kauppakatu 1A, 00000 Kuntala

Yhteyshenkilö: rakennuspäällikkö Raimo Rakennuttaja

Puhelin 555 123 456, sähköposti: raimo.rakennuttaja@kuntala.fi

Kuntala on kunta Länsi-Suomessa. Kunnan rakennuttamisesta vastaa tilapalvelukeskus.

# Hankinnan kohde

Tarjouskilpailun perusteella solmitaan kolmeen (3) eri tehtävään puitesopimus. Tehtävät jakautuvat seuraavasti

1. Katu- ja vesihuollon suunnittelukokonaisuudet
	1. neljä (4) sopimustoimittajaa
2. Puisto- ja vihersuunnittelu
	1. neljä (4) sopimustoimittajaa
3. Monialaiset suunnittelukokonaisuudet (sis. taitorakenteet, pohjarakennussuunnittelu)
	1. neljä (4) sopimustoimittajaa

## Tehtävä 1 ”Suunnittelukokonaisuudet”

Tehtävä sisältää katujen ja niihin liittyvien liikennejärjestelyiden sekä vesihuoltoverkostojen rakennussuunnittelua. Pääsääntöisesti toimeksiantoihin sisältyy myös vesihuollon kaivanto- ja pohjarakennussuunnittelua. Toimeksiannot ovat yleisesti liikennejärjestelmäsuunnitelmiin liittyviä katu- ja rakennussuunnitelmia. Toimeksiantoon voi kuulua toisen suunnittelijan laatimien suunnitelmien tarkastamisen tehtäviä.

## Puisto- ja vihersuunnittelu

Tehtävä sisältää puisto- ja viheralueiden yleis- ja rakennesuunnittelua. Suunnittelutoimeksiannot voivat liittyä uudis- ja korjauskohteisiin ja voivat sisältää tarvittaessa kaupunkikuvallisia, historiallisia tai kasvillisuus selvityksiä. Toimeksiannot sisältävät mm. puistojen toiminnallisista ja maisemallista suunnittelua, kalusteiden ja varusteiden suunnittelua ja maanrakenteiden suunnittelua sekä puiston tasaus- ja kuivatussuunnittelua.

## Tehtävä 3 ”Monialaiset suunnittelukokonaisuudet”

Monialaiset suunnittelukokonaisuudet ovat tavanomaisia suunnittelutoimeksiantoja monialaisempia. Ne sisältävät kohdissa 2.1 ja 2.2 kuvattuja tehtäviä sekä mm. taitorakennesuunnittelua, liikennemerkkisuunnittelua, valaistussuunnittelua ja pohjarakennesuunnittelua. Tehtävät ovat tarkkuustasoltaan yleissuunnittelutehtäviä.

Toimeksiannot voivat sisältää erilaisia selvityksiä sekä toisen suunnittelijan laatimien suunnitelmien tarkastamisen tehtäviä.

## Hankittavalle suunnittelutyölle ja asiantuntijapalvelulle asetetut vaatimukset

Toimeksiantojen sisältö ja niihin tarvittava henkilöresurssi määritellään erikseen kuhunkin toimeksiantoon.

Yksittäisiin toimeksiantoihin liittyvät vaatimukset on esitetty liitteessä 1 ”Hankittavalle suunnittelutyölle ja asiantuntijapalvelulle asetetut vaatimukset”. Liitteessä esitetään mm.

* Projektipäällikön tehtävät ja vastuut toimeksiannoissa
* Pääsuunnittelijan tehtävät ja vastuut toimeksiannoissa
* Kustannussuunnittelu suunnittelutoimeksiannoissa
* Työnaikainen liikennesuunnittelu
* Työturvallisuussuunnittelu
* Turvallisuuskoordinaattorin nimittäminen
* Suunnittelutyön toteutus
	+ Laadittavat suunnitelmat
	+ Kokouskäytännöt toimeksiannoissa
	+ Suunnitelmien tarkastuskäytännöt
	+ Dokumentointi

Lisäksi vesihuoltosuunnittelua sisältävissä toimeksiannoissa projektipäälliköllä ja vesihuollon suunnitteluun osallistuvilla suunnittelijoilla tulee olla Valviran myöntämä voimassa oleva vesityökortti testiosiossa ”vesijohtoverkostot” ja kaikilla yleisellä tiellä, kadulla tai liikennealueilla työskentelevillä henkilöillä tulee olla voimassaoleva Tieturva 1 -kortti.

Kaikissa toimeksiannoissa työkielenä on suomi ja kaikki suunnitelmat sekä selvitykset toteutetaan suomenkielisinä.

# Hankintamenettely

## Puitejärjestelyn perustaminen

Puitejärjestelyn ennakoitu arvo ylittää hankintalain 26 §:ssä tarkoitetun EU-kynnysarvon. Hankintamenettelynä puitejärjestelyn perustamiseen käytetään hankintalain 32 §:ssä tarkoitettua avointa menettelyä. Avointa menettelyä käyttäen puitejärjestelyn kuhunkin osatehtävään valitaan neljä (4) toimittajaa, joiden tarjoukset on arvoitu parhaiksi. Jos hyväksyttäviä tarjouksia on osatehtävään vähemmän kuin neljä (4), voidaan osatehtävään tällöin valita esitettyä määrää vähemmän toimittajia.

## Puitejärjestelyn mukainen toimeksiantomenettely

Puitejärjestelyyn perustuviin hankintoihin, joiden ennakoitu arvo ylittää 60 000 €, valitaan toimittaja puitejärjestelyssä kussakin osatehtävässä mukana olevien toimittajien kesken noudattamalla seuraavaa tarjousvertailun tuloksiin pohjautuvaa viiden hankinnan kierroksissa etenevää järjestystä:

1. Tarjouskilpailun 1. sija
2. Tarjouskilpailun 2. sija
3. Tarjouskilpailun 1. sija
4. Tarjouskilpailun 3. sija
5. Tarjouskilpailun 4. sija

Jos ensisijainen toimittaja kieltäytyy toimeksiannosta, valitaan mekanismin mukaisesti seuraava toimittaja toimeksiannon toimittajaksi. Tällöin kieltäytynyt toimittaja menettää toimeksiannon siltä kierrokselta eli kierroksen hankintamäärä vähenee yhdellä ja järjestys säilyy ennallaan.

Hankintayksikkö pidättää oikeuden muuttaa järjestystä ja valita soveltuvin toimittaja niissä tilanteissa, joissa toimeksianto liittyy hankkeeseen, jossa jokin puitejärjestelyn toimittaja on ollut aiemmassa vaiheessa mukana. Järjestyksen vaihto ei vaikuta kierroksen toimeksiantojen määrään.

Hankintayksikkö pyytää ja jokaisesta puitejärjestelyn toimeksiannosta tehdään kirjallinen tarjous erikseen. Yksittäistä toimeksiantoa koskevassa tarjouksessa tulee esittää työn laajuus, aikataulu, tehtävästä maksettava enimmäishinta eli kattohinta. Yksittäistä toimeksiantoa koskevassa tarjouksessa voidaan pyytää esittämään myös muita kuin edellä mainittuja tietoja.

Hankintoihin, joiden ennakoitu arvo alittaa kansallisen kynnysarvon (60 000 €), hankintayksikkö valitsee toimittajan puitejärjestelyssä mukana olevien toimittajien keskuudesta ilman kilpailuttamista.

Hankintayksikkö voi tehdä hankintoja myös puitesopimuksen ulkopuolelta noudattaen hankintalain säädöksiä.

# Osallistumisvaatimukset

Toimittaja suljetaan pois tarjouskilpailusta, jos häntä koskee jokin hankintalain 80 §:n pakollinen poissulkemisperuste. Tarjoaja voidaan sulkea pois tarjouskilpailusta, jos häntä koskee jokin hankintalain 81 §:n harkinnanvarainen poissulkemisperuste.

Toimittajan tulee täyttää kohdissa 4.1–4.3 esitetyt toimittajan soveltuvuutta koskevat vähimmäisvaatimukset.

Toimittajan tulee alustavana näyttönä esittää täytetty hankintayksikön esitäyttämä Yhteinen eurooppalainen hankinta-asiakirja ESPD (liite 5) siitä, ettei sitä rasita hankintalain 80 tai 81 §:ssä tarkoitetut pakolliset ja harkinnanvaraiset poissulkemisperusteet ja, että se täyttää hankintayksikön tässä tarjouspyynnössä esittämät soveltuvuuden vähimmäisvaatimukset (esitetty kohdissa 4.1–4.3).

Valittujen toimittajien tulee ennen puitesopimuksen tekemistä osoittaa Yhteisen eurooppalaisen hankinta-asiakirjan paikkansapitävyys liitteessä 4 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista” tarkoitetuilla todistuksilla ja selvityksillä.

Toimittajan ja sen alihankkijoiden tulee täyttää tilaajavastuulain 5 §:n mukaiset vaatimukset. Vaatimusten täyttyminen selvitetään ennen hankintasopimuksen tekemistä tilaajavastuulain 5 §:ssä tarkoitetuin todistuksin ja selvityksin.

## Oikeus harjoittaa ammatti- tai elinkeinotoimintaa

Toimittajalla tulee olla oikeus harjoittaa ammatti- tai elinkeinotoimintaa sijoittumismaassaan.

Vaatimusten täyttymisen ja ESPD:n paikkansapitävyyden osoittamiseksi valitun toimittajan tulee toimittaa ennen hankintasopimuksen tekemistä hankintayksikölle jokin seuraavista:

* Rekisteriote siitä, että toimittaja on rekisteröity ammatti- tai elinkeinorekisteriin
* Valaehtoinen ilmoitus tai todistus siitä, että toimittaja harjoittaa elinkeinotoimintaa
* Toimilupa tai järjestön jäsenyyttä koskeva todistus siitä, että toimittaja on oikeutettu palvelun tarjoamiseen sijoittumismaassaan

## Vaatimukset taloudelliselle ja rahoitukselliselle tilanteelle

Toimittajan tulee täyttää seuraavat taloudellista ja rahoituksellista tilannetta koskevat vaatimukset:

* Toimittajalla tulee olla voimassa oleva konsulttivastuuvakuutus, jonka kattavuuden tulee olla vähintään x €

## Vaatimukset tekniselle suorituskyvylle ja ammatilliselle pätevyydelle

Tehtäväkohtaiset toimittajan vähimmäisvaatimukset tekniselle ja ammatilliselle pätevyydelle ovat seuraavat:

Tehtävä 1

Toimittajalla tulee olla viimeisen kolmen vuoden ajalta vähintään x kpl toimeksiantoa laajuudeltaan yli x m katusuunnittelukohteista, jotka ovat sisältäneet vesihuoltosuunnittelun

Tehtävä 2

Toimittajalla tulee olla viimeisen kolmen vuoden ajalta vähintään x kpl toimeksiantoa laajuudeltaan yli x m2 puisto- tai viheraluesuunnittelusta

Tehtävä 3

Toimittajalla tulee olla viimeisen kolmen vuoden ajalta vähintään x kpl suunnittelutoimeksiantoa, jotka ovat sisältäneet vähintään x m katusuunnittelua ja x m2 viheralue- ja puistosuunnittelua.

Kussakin tehtävässä referenssin voimassaoloajan katsotaan alkavan viimeistään takuuajan päättymisestä. (Hankintayksikkö voi määrittää myös muun ajankohdan, jolloin referenssin voimassaoloajan katsotaan alkavan)

# Tarjouksen sisältö ja jättäminen

## Tarjouksen sisältöohje

Tarjous laaditaan hankintayksikön kilpailutusjärjestelmässä. Tarjous liitteineen on tehtävä kirjallisesti suomen kielellä hankintayksikön kilpailutusjärjestelmässä pyydetyllä tavalla eriteltynä. Tarjouksen tulee sisältää ne selvitykset ja todistukset, jotka on pyydetty liittämään tarjoukseen tässä tarjouspyynnössä, tarjouspyynnön liitteissä ja hankintayksikön kilpailutusjärjestelmän tarjouslomakkeessa tai on pyydetty toimittamaan erikseen esitetyssä määräajassa. Selvityksien tai todistuksien osalta puutteelliset tarjoukset hylätään tarjouspyynnön vastaisina.

Sama toimittaja voi tehdä tarjouksen koskien yhtä tai useampaa tässä tarjouspyynnössä kohdassa 2 esitettyä tehtävää koskien.

Tarjous ei saa olla ehdollinen eikä tarjoajalla ole mahdollisuutta esittää omia sopimusehtoja. Tarjoajan lisäämiä sopimusehtoja sisältävät tarjoukset hylätään tarjouspyynnön vastaisina.

Vaihtoehtoisia tarjouksia ei hyväksytä. (Hankintayksikkö voi esittää myös hyväksyvänsä vaihtoehtoiset tarjoukset)

Tarjouksen tulee olla voimassa vähintään x kuukautta tarjousten jättämisen määräajan umpeutumisesta.

## Tarjoukseen laadittavat liitteet

Tarjoukseen ei vaadita laadittavan liiteasiakirjoja.

Luettelo muista tarjoukseen liitettävistä asiakirjoista on esitetty liitteessä 4.

## Tarjouksessa nimettävät henkilöt

Tarjouksessa tulee esittää yhteyshenkilö, johon hankintayksikkö on yhteydessä hankintamenettelyn aikana. Toimittajan tulee nimetä tarjouksessaan myös sopimusvastuuhenkilö.

Tarjouksessa tulee esittää kuhunkin tarjottavaan tehtävään:

* työhön osallistuva projektipäällikkö, joka on suorassa työsuhteessa tarjoavaan yritykseen tai ryhmittymän jäseneen

Esitettyjä henkilöitä ei saa vaihtaa toimeksiannon aikana ilman hankintayksikön kirjallista suostumusta. Uudet henkilöt hyväksytetään sopimuskauden aikana hankintayksiköllä erikseen.

Esitettävän varahenkilön tulee täyttää samat vähimmäisvaatimukset, jotka on esitetty henkilölle, jota varahenkilö tarvittaessa korvaa. Jos nimettyyn henkilöön liittyviä ominaisuuksia käytetään tarjousten arviointiperusteena, tulee varahenkilön olla liitteen 3 ”Arviointiperusteet” mukaisesti arvioitaessa vähintään samaa tasoa. Projektipäällikköä ei saa korvata varahenkilöllä toimeksiannon aikana ilman hankintayksikön kirjallista suostumusta.

Nimettyjen henkilöiden osalta arviointia varten toimitettavat asiakirjat on esitetty liitteessä 4.

## Tarjousten julkisuus

Hankintayksikön asiakirjojen julkisuuteen ja asianosaisten tiedonsaantioikeuteen sovelletaan viranomaisten julkisuudesta annettua lakia (621/1999).

Hankintapäätös ja sen liitteet ovat julkisia päätöksen allekirjoituksen jälkeen. Muut hankinta-asiakirjat ovat julkisia sopimuksen tekemisen jälkeen. Jos tarjoajan mielestä jokin osa tarjousta sisältää liikesalaisuuksia on tarjoajan merkittävä nämä tiedot kilpailutusjärjestelmässä salaisiksi. Hankintayksikkö harkitsee, ovatko liikesalaisuuksiksi esitetyt asiat lain mukaan salassa pidettäviä. Julkisuuslain mukaisesti tieto tarjouksen vertailusta käytetystä kokonaishinnasta ei ole liikesalaisuutena pidettävä asia.

## Alikonsulttien käyttäminen

Alikonsultteja voidaan käyttää puitejärjestelyyn perustuvissa toimeksiannoissa vain osatehtävää täydentävään suunnitteluun. Projektipäällikön tehtäviä ei voi antaa alihankintana toisaalle.

Käytettävät alikonsultit tulee hyväksyttää kussakin toimeksiannossa ennen alikonsultin työn alkamista. Alihankkijoiden ilmoittaminen ei rajoita pääasiallisen tarjoajan vastuuta hankinnan toteuttamisesta.

Hankintayksiköllä on oikeus vaatia toimittajaa korvaamaan ja toimittajalla velvollisuus korvata alikonsultti toisella alikonsultilla, jos toimittajan esittämää alikonsulttia rasittaa jokin hankintalain 80 §:ssä tarkoitettu pakollinen poissulkemisperuste tai 81 §:ssä tarkoitettu harkinnanvarainen poissulkemisperuste.

Mahdollisten alikonsulttien palkkioiden tulee sisältyä toimittajan tarjoukseen ja niiden laskutus tapahtuu pääasiallisen toimittajan kautta. Alikonsulttien hintojen tulee olla enimmillään yhtä suuret kuin pääasiallisella toimittajalla. Alikonsultin suorittamista töistä ei makseta erillistä laskutuslisää eikä alihankintana tehtyyn työhön lisätä katetta.

## Tarjouksen jättäminen

Tarjous tulee jättää hankintayksikön sähköisessä kilpailutusjärjestelmässä osoitteessa www.kuntalankilpailuttamisportaali.fi pp.kk.vvvv klo hh:mm mennessä. Tarjous jätetään kilpailutusjärjestelmässä lomakepohjaisesti ja pyydetyin liiteasiakirjoin. Tarjousten jättäminen ei ole mahdollista tarjousajan päättymisen jälkeen.

Kukin toimittaja on oikeutettu tekemään yhden tarjouksen. Jos toimittaja tehnyt rinnakkaisia tarjouksia, otetaan vertailuun mukaan ainoastaan viimeisimpänä saapunut tarjous. Sama toimittaja voi toimia alikonsulttina useammassa tarjouksessa.

# Tarjousten käsittely

Tarjousajan päätyttyä hankintayksikkö käsittelee saapuneet tarjoukset dokumentoidusti. Tarjousten käsittely sisältää seuraavat vaiheet:

1. Tarjousten avaaminen tarjousajan päätyttyä
2. Tarjousten tarjouspyynnön mukaisuuden tarkistaminen
3. Tarjousten arviointi ja vertailu kohdassa 6.1 esitetyin kokonaistaloudellisen edullisuuden perusteiden mukaisesti
4. Poissulkemisen edellytysten ja soveltuvuusvaatimuksen täyttymisen selvittäminen valituilta toimittajilta ellei selvitetty aiemmassa vaiheessa hankintamenettelyä

## Kokonaistaloudellisesti edullisimman tarjouksen valinta

Kokonaistaloudellisen edullisuuden perusteena käytetään parasta hinta-laatusuhdetta. Vertailuperusteiden suhteellinen painotus on seuraava:

|  |  |
| --- | --- |
| **Vertailuperuste** | **Painotus** |
| Hinta | 40-55 % |
| Projektipäällikön kokemus, koulutus ja referenssit | 25-35 % |
| Muun henkilöstön kokemus, koulutus ja referenssit | 15-25 % |

Parhaan hinta-laatusuhteen arvioimisessa käytettävät periaatteet on esitetty tehtäväkohtaisesti liitteessä 3 ”Arviointiperusteet”. Arviointia varten toimitettavat asiakirjat on esitetty tehtäväkohtaisesti liitteessä 4 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”.

Kuhunkin osatehtävään valitaan neljä (4) toimittajaa, joiden tarjoukset ovat menestyneet arvioinnissa parhaiten.

## Tarjousten hylkääminen

Tarjous voidaan sulkea pois tarjouskilpailusta, mikäli se ei ole tämän tarjouspyynnön mukainen. Hankintayksikkö on velvollinen hylkäämään tarjouksen tarjouspyynnön vastaisena jos tarjouksessa on sellainen virhe tai puute, joka estää tarjouksen tasapuolisen vertailun muiden tarjouspyynnön mukaisten tarjousten kanssa.

Tarjouksen hylkääminen voi perustua myös suoraan lainsäädännöstä tai oikeuskäytännöstä ilmeneviin sellaisiin seikkoihin, joita ei ole erikseen esitetty tässä tarjouspyynnössä.

# Sopimusehdot

(Sopimusehtoihin liittyvät asiat on suositeltavaa esittää vain yhdessä asiakirjassa ristiriitojen välttämiseksi. Tässä esimerkissä joitain sopimusehtoja on esitetty esimerkinomaisesti tarjouspyyntöön kirjattuina vaikka tarjouspyynnön liitteeksi on merkitty ”Konsulttisopimuksen luonnos”.)

## Sopimus

Ennen sopimuksen allekirjoitusta pidetään valittujen toimittajien kanssa sopimuskatselmus, jossa käydään läpi ja tarkennetaan puitesopimuksen ehtoihin liittyvät asiat.

Toimeksiannon suorittamisesta laaditaan erillinen konsulttisopimus (Liite 2) noudattaen Konsulttitoiminnan yleisiä sopimusehtoja KSE 2013 (RT 13–11143). Sopimukseen liitetään tämä tarjouspyyntö liitteineen sekä tarjous liitteineen. Sopimuksentekovaiheessa sopimukseen voidaan tehdä vain sellaisia kirjauksia, jotka eivät muuta hankinnan kokonaistaloudellista edullisuutta.

Puitejärjestelyssä noudatetaan seuraavia sopimusasiakirjoja seuraavassa järjestyksessä Konsulttitoiminnan yleisten sopimusehtojen KSE 2013 kohdan 9.1 mukaisesti:

1. Konsulttisopimus
	1. Sopimuskatselmuksen pöytäkirja
2. Tarjouspyyntö liitteineen
3. Konsulttitoiminnan yleiset sopimusehdot KSE 2013
4. Tarjous liitteineen

Ennen sopimuksen tekemistä valitun toimittajan tulee osoittaa lainmukaisin todistuksin ja selvityksin, että se täyttää tilaajavastuulain mukaiset vaatimukset.

Sopimus syntyy vasta sopimuksen allekirjoittamisella.

### Sopimuskausi ja optio-oikeus

Puitesopimuskausi alkaa pp.kk.2017 ja päättyy pp.kk.2018(/19). Puitesopimuskauden aikana tehdyt puitesopimukseen perustuvat hankintasopimukset voivat jatkua vielä puitesopimuskauden päättymisen jälkeen.

Sopimukseen liittyy kaksi optiovuotta (2019 ja 2020). Hankintayksikkö ilmoittaa optiovuosien käyttämisestä puitesopimukseen valituille toimittajille vuoden 2019 osalta viimeistään 30.9.2018 ja vuoden 2020 osalta viimeistään 30.9.2019. Mikäli optiovuodet otetaan käyttöön, sopimushintoja tarkistetaan tämän tarjouspyynnön kohdassa 7.2.1 kuvatusti.

## Veloitusperusteet

Tarjouksessa tulee antaa aikapalkkiot ja niistä laskettavat veloitushinnat henkilöryhmittäin sekä esitettyjen henkilöiden veloitusluokat SKOL-luokituksen mukaisesti. Veloitusperusteet ilmoitetaan KSE 2013 kohdassa 5.2.3 tarkoitettuna ”aikapalkkio henkilöryhmittäin” ilman arvonlisäveroa.

Tarjouksessa ilmoitetaan SKOL 01 ryhmän tuntiveloitushinta, jota käytetään tarjousten vertailuun. Muiden henkilöryhmien veloitushinnat määräytyvät seuraavasti:

|  |  |
| --- | --- |
| Ryhmän 02 veloitushinta | 0,85\*annettu aikaveloitushinta ryhmä 01 |
| Ryhmän 03 veloitushinta | 0,85\*laskettu aikaveloitushinta ryhmä 02 |
| Ryhmän 04 veloitushinta | 0,85\*laskettu aikaveloitushinta ryhmä 03 |
| Ryhmän 05 veloitushinta | 0,85\*laskettu aikaveloitushinta ryhmä 04 |
| Ryhmän 06 veloitushinta | 0,85\*laskettu aikaveloitushinta ryhmä 05 |

Konsultin tarjouksessaan antamat tuntiveloitushinnat ovat sitovia. Tarjouksessa esitettyä ryhmän 01 veloitushintaa ja edellä esitetyn laskutavan mukaan laskettuja veloitushintoja ryhmissä 02-06 tulee käyttää sopimuksen mukaisissa hankinnoissa. Puitesopimukseen perustuvissa toimeksiannoissa henkilöiden tulee täyttää sen SKOL ry:n henkilöryhmittelyn luokan vaatimukset, johon heitä veloitusperusteluokkansa puolesta esitetään.

### Veloitusperusteiden tarkistaminen sopimuskaudella

Tarjouksessa esitetyt veloitusperusteet ovat voimassa puitesopimuksen perusteella välillä pp.kk.2017-pp.kk.2018 tilatuissa toimeksiannoissa.

Mikäli optiovuosi 2019 ja 2020 otetaan käyttöön, niin sopimushintoja tarkastetaan pp.kk.2019 ja pp.kk.2020 jälkeen tilatuissa toimeksiannoissa SKOL ry:n julkaiseman ”Suunnittelukustannusten seurannan” mukaisesti. Tällöin tarjouksessa annettu hinta vastaa 1/2017 indeksiä ja se tarkistetaan 1/2019 indeksillä pp.kk.2019 alkaen ja 1/2020 indeksillä 1/2020 alkaen.

# Lisätiedot

Hankintaa koskevat kysymykset tulee esittää hankintayksikön kilpailutusjärjestämässä. Kysymykset tulee esittää pp.kk.vvvv klo hh:mm mennessä. Kaikkiin kysymyksiin tullaan vastaamaan pp.kk.vvvv klo hh:mm mennessä. Kysymykset vastauksineen julkaistaan kilpailutusjärjestelmässä. Hankintayksikkö julkaisee mahdolliset lisäkirjeet kilpailutusjärjestelmässä.

Kilpailutusjärjestelmän käyttöön liittyvissä kysymyksissä tulee olla yhteydessä kohdassa 2 esitettyyn yhteyshenkilöön sähköpostitse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allekirjoitus ja nimenselvennys

pp.kk.vvvv, Kuntala

# Liitteet

* Liite 1 ”Hankittavalle suunnittelutyölle ja asiantuntijapalvelulle asetetut vaatimukset”
* Liite 2 ”Konsulttisopimuksen luonnos”
* Liite 3 ”Arviointiperusteet”
* Liite 4 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”
* Liite 5 ”Yhteinen eurooppalainen hankinta-asiakirja” (hankintayksikön esitäyttämä)